《端午侍母氏饮有怀二兄偶阅二苏是日高安唱和慨然用韵》
宋代·孙应时

簿书束缚人，挥汗日亭午。平生世念薄，问子何自苦。

佳辰相寻过，乐事稀可数。拨置为亲寿，菖花糁盘黍。

欢言记时节，风俗自荆楚。独嗟我常棣，不得同笑语。

杨梅应正熟，筀笋堪自煮。对床负归约，枕流惭乃祖。

会当誓丘墓，畏出如畏虎。莫作两苏公，空言终龃龉。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。